text: Køber bygning for at udvide ? men ved ikke, om politikerne giver lov
  01 november 2013 kl. 16.11
  Brugsforeningen i Nordby på Fanø har købt øens gamle arresthus. Nu håber foreningen at få lov til at drive brugs på stedet, men intet er givet. Købet er et rent sats.
  I dag fik uddeleren i Nordby fod under eget cellebord - han fik udleveret nøglen til Fanø Arrest, som brugsforeningen købte i begyndelsen af måneden for 10 millioner kroner.
  Superbrugsen er klemt i sine nuværende lokaler i Nordby, og hvis den ikke skal degraderes til en DagligBrugs, så skal den have mere plads.
  Derfor vil Brugsen lave en ny Superbrugsen ved Fanøs gamle arrest.
  Nu håber foreningen så, at Fanøs politikere vil godkende en kommuneplanændring og en lokalplan for området.
  Hvis det sker, forventer brugsforeningen, at en ny Superbrugs - der i øvrigt vil blive mere end dobbelt så stor som den nuværende - vil kunne åbnes i foråret 2015.
  